**Projekta iesnieguma sagatavošanas, iesniegšanas un vērtēšanas jautājumi**

**Jautājums**

Lūdzu izskaidrot, kādos gadījumos ir jāveic Ekonomiskā analīze (8. pielikums.)

Ja projektu plāno iesniegt uzņēmums, kas pasūta līgumpētījumu, un rezultātā pēc tam tiks ieviests ražošanā produkts?

**Atbilde**

8.pielikumā minētā Ekonomiskā analīze nav jāsniedz, ja projektā plānotās kopējās attiecināmās izmaksas nepārsniedz EUR 1 000 000. Veicot ekonomisko analīzi ir jāpiemēro projekta diskontētās naudas plūsmas princips projekta dzīves cikla laikā.

**Jautājums**

Kāda ir atbalsta intensitāte un atbalstāmās darbības privātajam partnerim (komersantam)?  
  
 **Atbilde**

Ja projekts nav saistīts ar saimniecisko darbību, tad atbalsta intensitāte norādīta MK Noteikumu Nr.34 12.punktā:

*“12. Ar saimniecisku darbību nesaistītam projektam maksimālā publiskā finansējuma intensitāte ir 92,5 procenti, ko veido:*

*12.1. valsts budžeta atbalsta intensitāte – 7,5 procenti;*

*12.2. Eiropas Reģionālās attīstības fonda atbalsta intensitāte – 85 procenti.”.*

Vēršam Jūsu uzmanību uz to, ka gadījumos kad projekts nav saistīts ar saimniecisko darbību, attiecināmas ir izmaksas, kas norādītas MK noteikumu Nr.34 43.punktā un tā apakšpunktos.

**Jautājums**

Viens no projekta iesniegšanas dokumentiem ir nozares asociācijas atzinums, 6.pielikums *"Atzinuma par plānotā pētījuma nozīmību attiecīgās nozares vai komersanta attīstībai standartforma".*  
Ja uzņēmums dažādu iemeslu dēļ nav kādas asociācijas biedrs un būs problemātiski saņemt tādu pozitīvu atzinumu; vai nav tādas tiešas asociācijas, kas apvieno līdzīga rakstura uzņēmumus. Kādi ir risinājumi tādā situācijā?

**Atbilde**

Projektu iesniegumu atlases nolikuma 6.pielikumā minētais nozares asociācijas atzinums, saskaņā ar MK noteikumu Nr.34 18.punktu ir jāpievieno tikai projekta iesniegumiem, kuri tika iesniegti Eiropas Savienības pētniecības un inovāciju pamatprogrammā “Apvārsnis 2020” un novērtēti virs kvalitātes sliekšņa, bet nesaņēma finansējumu projekta īstenošanai. Šo projektu iesniegumu kvalitāti nevērtēs Eiropas Komisijas eksperti.

**Jautājums**

Vai projekta darba komandā var nodarbināt ne Latvijas un ne Eiropas Savienības zinātnisko personālu?

**Atbilde**

Plānojot zinātniskā personāla nodarbināšanu projekta ietvaros, jāņem vērā MK noteikumu Nr.34 2.31.apakšpunktā noteiktais – “zinātniskais personāls – atbilstoši zinātnisko darbību reglamentējošiem normatīvajiem aktiem ievēlētie un Valsts izglītības attīstības aģentūras Zinātniskā personāla datu bāzē iekļautie vadošie pētnieki, pētnieki un zinātniskie asistenti, kā arī komercsabiedrībā strādājošās personas, kas veic vadošā pētnieka, pētnieka un zinātniskā asistenta pienākumus”.

Papildus informāciju var meklēt Zinātniskās darbības likumā <http://likumi.lv/doc.php?id=107337>

**Jautājums**

Vienam darbiniekam vai vienai "amata vietai" vismaz 0,3 vai tas automātiski nozīmē, ka viens var iesaistīties ne vairāk kā 3 projektos?

Vai īstenojot projektu tiks akceptēts, ka paredzētā viena darbinieka (jaunā zinātnieka), piemēram, 0,5 slodzē secīgi tiek nodarbināti trīs darbinieki ar vienādu kvalifikāciju strādājot secīgi, ne paralēli (0,2+0,2+0,1 PLE), tādas situācijas veidojas un ir paredzamas, kad jaunās zinātnieces dodas un atgriežas no bērna kopšanas atvaļinājuma?

**Atbilde**

Lai projekta ietvaros paredzētu atlīdzību no tiešajām izmaksām ar saimniecisko darbību nesaistītā projektā, amata vietas noslodzei jābūt vismaz 0,3 PLE. Ja nodarbinātā slodze nesasniedz 0,3 atlīdzības var plānot no netiešajām izmaksām. Līdz ar to, ja noslodze ir plānota 0,3 katrā no projektiem, tādā gadījumā viens nodarbinātais var iesaistīties 3 projektos.

Plānojot projektu, jūs ieplānojat amata vietu ar atbilstošu slodzi, teiksim 0,5. Tas vai šajā amata vietā strādās viens nodarbinātais, vai secīgi vairāki neietekmē vērtējumu un attiecināmību.

**Jautājums**

Vai norādītais zīmju skaits ietver sevī arī atstarpes?

**Atbilde**

Jā, norādītais zīmju skaits ietver arī atstarpes.

**Jautājums**

Projektu vērtēšanas metodikas 3.lapā (2.rindkopa) norādīts, ka: „izmaksu pozīciju nosaukumus nedrīkst mainīt un dzēst”, bet metodikas 36.lapā (1.rindkopa) norādīts: „Ja kāda no jau izveidotajām izmaksu pozīcijām projekta ietvaros nav piemērojama, tad to ir jāizdzēš” un vai KPVIS to var izdarīt?

**Atbilde**

Atbilstoši projekta iesnieguma aizpildīšanas metodikas 3.lpp. 2.rindkopā minētajam -  nedrīkst mainīt un dzēst izmaksu pozīciju nosaukumus, savukārt 36.lpp. 1.rindkopā norādīts, ka  nepieciešamības gadījumā, ja kāda no jau izveidotajām izmaksu pozīcijām projekta ietvaros nav piemērojama, to var dzēst. Šajā gadījumā tas nozīmē, ka nedrīkst mainīt norādītos nosaukumus, bet ja kāda no izmaksu pozīcijām nav attiecināma uz konkrēto projektu to var dzēst, vai aizpildīt, norādot 0,00.

Par KP VIS - aizpildot informāciju par budžetu KP VIS dzēst neaizpildītās izmaksu pozīcijas nav iespējams un nav nepieciešams, jo saglabājot būs redzamas tikai aizpildītās izmaksu pozīcijas, attiecīgi neaizpildītās nebūs redzamas.

**Jautājums**

Vai projektu iesnieguma pielikumi (piemēram 9.pielikums - CV, 12.pielikums - PLE, 13.pielikums- budžets) arī aizpildāmi KPVIS, vai tie jāpievieno kā gatavi dokumenti?

**Atbilde**

Minētie pielikumi ir jāpievieno kā gatavi dokumenti. Savukārt, projekta iesnieguma veidlapas pielikumi (1.pielikums “Projekta īstenošanas laika grafiks”; 2.pielikums “Finansēšanas plāns”; 3.pielikums “Projekta budžeta kopsavilkums”) ir iestrādāti KP VIS sistēmā.

**Jautājums**

Projektu iesnieguma veidlapas 4.sadaļā  norādīts, ka nepieciešams pamatojums par ietekmes uz vidi novērtējuma nepiemērošanu. Kāda veida pamatojums nepieciešams šajā sadaļā? Vai šajā pamatojumā pietiek ar to, ka norāda, ka tas nav nepieciešams, jo projektā plānotās darbības neatbilst likuma „Par ietekmes uz vidi novērtējumu” 3.**2**pantam „Sākotnējā izvērtējuma nepieciešamība” un 4.pantam „Ietekmes novērtējuma nepieciešamība”.

**Atbilde**

Ir tikai jānorāda, ka tas nav nepieciešams, atbilstoši likumam. Precīzāks skaidrojums nav nepieciešams.

**Jautājums**

Vai projektu iesnieguma veidlapas pielikumā jāpievieno sadarbības līgums, ja projektā plānots iesaistīt sadarbības partneri?

**Atbilde**

Ja projektā plānots iesaistīt sadarbības partneri, projekta iesnieguma pielikumā jāpievieno sadarbības līguma kopija.

**Jautājums**

Vai projektu iesnieguma veidlapas 13.pielikums (budžets) ir jāaizpilda ar saimniecisko darbību nesaistītam projektam, ja projektu plānots īstenot sadarbībā ar partneri?

**Atbilde**

Ar saimniecisko darbību nesaistītam projektam 13.pielikums nav jāaizpilda.

**Jautājums**

Vai pētniecības organizācija var pieteikt individuālu ar saimniecisku darbību nesaistītu projektu (MK noteikumi Nr.34 21.1.punkts), kura ietvaros plānots veikt rūpnieciskus pētījumus un/vai eksperimentālo izstrādi (bez fundamentāliem pētījumiem)? Vai šāda projekta gadījumā ir obligātas zināšanu un tehnoloģiju pārneses darbības?

**Atbilde**

Pētniecības organizācija var pieteikt ar saimniecisko darbību nesaistītu projektu, kura ietvaros plānots veikt rūpnieciskos pētījumus un vai eksperimentālo izstrādi bez fundamentālajiem pētījumiem. Zināšanu un tehnoloģiju pārneses darbības nav obligātas, tomēr jāņem vērā MK noteikumu Nr.34 24.punktā noteiktais un kvalitātes kritērijos norādītais, pēc kuriem izvērtējumu veiks EK eksperti.

**Jautājums**

Vai ar saimniecisku darbību nesaistītā sadarbības projekta gadījumā partneris – komersants kā līdzfinansējumu var plānot ieguldījumu natūrā?

**Atbilde**

Jā, var plānot.

**Jautājums**

Vai MK noteikumu Nr.34. 31.3.punkta ietvaros kā ieguldījumu natūrā var plānot brīvprātīgu darbu Metodikas par ieguldījumiem natūrā projektu līdzfinansēšanai 2014-2020.gada plānošanas periodā 4.3.punkta izpratnē?

**Atbilde**

Jā, tāda iespēja ir, ņemot vērā MK noteikumu Nr.34 31.punktu un tā apakšpunktus.

**Jautājums**

Kāpēc netiešas iemaksas ir paredzēts dalīt pa pētniecības kategorijām? Ja katrā 1.pozīcijas apakšpozīcijā rēķina netiešas izmaksas saskaņā ar norādīto metodikā (3., 6. un 8. pozīciju kopsummas) tad netiešo izmaksu kopsumma būs lielāka nekā paredzēts MK noteikumu Nr.34. 35.punktā, jo ja projektā būs paredzētas 2 pētniecības kategorijas, tad netiešās izmaksas tiks aprēķinātas dubultā?

**Atbilde**

Projekta budžeta kopsavilkumā netiešās izmaksas tiek dalītas pētniecības kategorijās, lai būtu iespējams pārbaudīt MK noteikumu Nr.34 8.punktā noteiktos ierobežojumus.

Katrā šo netiešo izmaksu apakšpozīcijā norāda 25% no attiecīgās darbības izmaksu pozīcijas kopsummas, piemēram: netiešo izmaksu pozīcija “1.1.1.Tehniski ekonomiskā priekšizpēte” tiek aprēķināta no 3. un 6. izmaksu pozīcijās norādītajām “Tehniski ekonomiskā priekšizpētes”   kopējām izmaksām.

**Jautājums**

Vai 8. budžeta pozīcijā var plānot MK noteikumos Nr.34. paredzētas tehnoloģiju tiesību iegūšanas apstiprināšanas un aizstāvēšanas izmaksas, t.i. nodevas par patentu, dizainparaugu reģistrēšanu, maksājumi par patentmeklējuma veikšanu, patenta lietvedību, patenta pieteikuma iesniegšanu, uzturēšanu utt. (ārpakalpojums)?

**Atbilde**

Ja minētās darbības tiek veiktas kā ārpakalpojumi, tad tas ir jānorāda projekta iesnieguma budžeta 13.1. pozīcijā. Ja darbības netiek veiktās kā ārpakalpojumi, tad tas ir jānorāda  projekta iesnieguma budžeta 3.1.5. un/ vai 3.2.1.5. un/ vai 6.4.5. pozīcijā.

Savukārt projekta iesnieguma budžeta 8.pozīcija attiecas uz piemēram: licences iegādi.

**Jautājums**

5.pielikuma “projekta ieviešana” 3.tabulas komentārā (45 lpp.) norādīts, ka “projekta iesnieguma 2.1.punktā sniegtajai informācijai skaidro un nepārprotami jāliecina….”, taču projekta iesnieguma 2.sadaļa sākas ar 2.3.punktu un 2.1.punkts aizpildīšanai nav paredzēts.

**Atbilde**

Šajā vietā atsaucei jābūt uz 5.pielikumu, neprecizitāte tiks izlabota. Atvainojamies par sagādātajām neērtībām.

**Jautājums**

Ja tiek rakstīts ar saimniecisko darbību nesaistīts individuāli īstenots projekts, kur kā atbalstāmais darbības veids ir rūpnieciskais pētījums. Vai šajā gadījumā kā iespējamais zināšanu un tehnoloģiju pārneses veids var būt tikai zinātniskie raksti un konferences? Vai rūpnieciskā pētījuma gadījumā kā iespējamam zināšanu un tehnoloģiju pārneses veidam jābūt obligāti intelektuālā īpašuma licences līgumam?

**Atbilde**

Intelektuāla īpašuma licences līgumam nav obligāti jābūt vienam no zināšanu un tehnoloģiju pārneses veidam.

**Jautājums**

Vai ar saimniecisku darbību nesaistītā projektā var piedalīties vadošais pētnieks, kurš ir ievēlēts amatā zinātniskajā institūcijā, kas nav projekta iesniedzējs un projekts nav sadarbības projekts, gadījumā, ja šī persona ir pieņemta papilddarbā projekta iesniedzējinstitūcijā?

**Atbilde**

Darbinieks no citas zinātniskas institūcijas projektā var piedalīties, darba likums neaizliedz strādāt pie diviem darba devējiem normālu darba laiku. Taču nepieciešams izvērtēt, vai ir iespējams šos amatus apvienot, nepārkāpjot abu darba devēju noteiktās prasības, ņemot vērā, ka darba devējam ir pienākums uzskaitīt nostrādātās stundas. Nodarbinot darbinieku, darba devējam jāievēro Darba likumā ietvertās prasības. ESF un ERAF projektos piemaksa par virsstundu darbu nav attiecināma.